Nezaboravan oproštaj Jordana u Bostonu (7/4/03) - 2003-04-07
Michael odigrao ključnu ulogu u pobjedi Wizardsa u gostima kod Celticsa
Michael Jordan je imao nezaboravan oproštaj s ljubiteljima košarke u Bostonu, a možda je dao i koš za ulazak u playoff. On je 43 sekunde prije kraja regularnog dijela utakmice izmedju domaćih Celticsa i svojih Washington Wizardsa, izjednačio rezultat te je na kraju produžetka asistirao Christianu Laettneru kod pobjedničkog poena. Za Washington je odličan posao obavio Jordanov bivši klub – Chicago Bulls, koji su, takodjer, nakon produžetka svladali Kukočeve Milwaukee Bucks, nakon čega smanjena Milwaukeejeva prednost nad Wizardsima u izravnoj borbi za ulazak u playoff. New Jersey Netsi su u Torontu svladali u ovoj sezoni vrlo slabu domaću momčad – Raptorse. Sacramento Kings su u Philadelphiji pobijedili domaće 76erse. To je peta pobjeda Kingsa od šest gostujućih utakmica na Istočnoj obali. Jedino su ih porazili Detroit Pistonsi. No, od Pistonsa, koji vode u Istočnoj konferenciji, bolji su bili košarkaši San Antonio Spursa, koji su sve bliže drugom mjestu na Zapadu, koje drži upravo Sacramento. U susret protiv Spursa Pistonsi su ušli bez ozljedjenog i možda najboljeg ovosezonskog igrača – Chaunceyja Billupsa, a tu su utakmicu okončali s možda još većim gubitkom – najboljim obrambenim igračem NBA lige – Benom Wallaceom. Takva je situacija dopustila sjajnom Timu Duncanu učinak od 25 poena i 21 skok. Indiana je kao gost bila bolja od Miamia, pa su sada Pacersi potpuno približili Philadelphiji u borbi za treće mjesto na Istoku. Golden State Warriors su bili bolji od pretposljednje ligaške momčadi – Denver Nuggetsa, a za pobjedničku momčad Antwon Jamison je ubacio 41 poen! Minnesota je zahvaljući svom čudesnom igraču Kevinu Garnettu pobijedila goste iz Portlanda. Garnett je ponovno ubilježio triple-double: 16 koševa, 14 skokova i 12 aistencija. U pobjedi Utah Jazza nad Seatlleom najviše je pružio veteran Karl Malone: 22 koša, devet skokova i šest asistencija. U posljednjoj utakmici, LA Lakersi pobijedili su u produžetku Phoenix Sunse sa 115-113. Pobjednički poen ponovno je postigao Kobe Bryant, koji je imao ukupan učinak od 26 koševa, 8 skokova i 7 asistencija. Odlično je igrao i Shaq O'Neal s 22 poena, 13 skokova i 7 asistencija. Kod poraženih Sunsa izvanrednu partiju je pružio Stephon Marbury s 40 koševa, te po 8 skokova i asistencija. Shawn Marion je imao učinak od 18 poena, 15 skokova i 7 asistencija.